Notum sit omnibus quod ego Conducia dedi Domino Deo et sancto Petro apostolo ad locum Marciniacum cum laude et benevolentia filiorum meorum Petri, Odonis, Amelii atque Aimonis aliquid de haereditate nostra, tres mansos videlicet in loco qui dicitur Turtum et unum mansum juxta Columbrium, alterum vero juxta Scuriolas. Istos quinque mansos dedi ego et filii mei mecum Deo omnipotenti et Marciniacensi monasterio quando ibi habitum sanctae religionis accepi, scilicet pro anima mea et pro animabus filiorum meorum et parentum nostrorum. Actum anno Dominicae Incarnationis 1093, Hugone venerabili abbate regimen monachorum moderante, Philippo in Francia, Heinrico in Alemannia fluctuante. Testes sunt Stephanus de Salzei, Amblardus de Podio.